**Հայաստանի Հանրապետություն Կոտայքի մարզ Չարենցավան համայնք**

ՀՀ Կոտայքի մարզի Չարենցավան համայնք

Հասցե` Կ. Դեմիրճյանի անվ. հրապարակ 1

Հեռ.` (0226)43434 Էլ. Փոստ` Charentsavan.kotayq@mta.gov.am

Արձանագրություն

«Պռոդէքս» ՍՊԸ կողմից նախատեսվող ՀՀ Կոտայքի մարզի Բջնի գյուղում գտնվող Սոլակի ածխաթթվային հանքային ջրի հանքավայրի թիվ 34/70 հորատանցքից հանքային ջրի արդյունահանման նախնական գնահատման վերաբերյալ հանրային երկրորդ լսումների

Մայիսի 16-ին Չարենցավանի համայնքապետարանում կայացավ «Պռոդէքս» ՍՊԸ կողմից նախատեսվող ՀՀ Կոտայքի մարզի Բջնի գյուղում գտնվող Սոլակի ածխաթթվային հանքային ջրի հանքավայրի թիվ 34/70 հորատանցքից հանքային ջրի արդյունահանման նախնական գնահատման վերաբերյալ հանրային երկրորդ քննարկումը:

Քննարկմանը ներկա էին համայնքապետ Հակոբ Շահգալդյանը, «Պռոդէքս» ՍՊԸ գործադիր տնօրեն Վիգեն Մովսեսյանը, Բնապահպանության նախարարության <<շրջակա միջավայրի վրա փարձաքննական կենտրոն>> ՊՈԱԿ-ի մասնագետ Զարուհի Զուռնաչյանը, համայնքապետարանի աշխատակիցներ, բնակիչներ:

Համայնքապետարանի հասարակայնության հետ կապերի բաժնի պետ Սուրեն Մուրադյանը հանրային քննարկման մասնակիցներին ներկայացրեց հանրային քննարկման նպատակն ու հյուրերին:

Բնապահպանության նախարարության շրջակա միջավայրի վրա փարձաքննական կենտրոն ՊՈԱԿ-ի մասնագետ Զարուհի Զուռնաչյանը խոսեց փորձաքննական ընթացակարգի մասին:

«Պռոդէքս» ՍՊԸ գործադիր տնօրեն Վիգեն Մովսեսյանը խոսեց ընկերության կողմից ներկայացվող ծրագրի մասին:

Ներկա բնակիչները հարց բարձրացրին ջրի որակի, բուժիչ հատկությունների մասին, ցանկացան պարզել՝ ջուրը սեղանի է, թե բուժիչ:

Ընկերության գործադիր տնօրենը պատասխանեց, որ ջուրը սեղանի հանքային ջուր է:

Քննարկմանը ներկա բնակիչներից մեկը խոսեց կառուցվող գործարանի վայրի և նախատեսվող աշխատավարձի մասին:

Վիգեն Մովսեսյանը նշեց, որ գործարանը կառուցվելու է հենց Բջնիում, իսկ ամսական աշխատավարձի չափը կլինի 120.000 դրամ:

Բնակիչները հարց բարձրացրին նաև ամսական արտադրության չափերի և հոսքագծերի մասին:

Վիգեն Մովսեսյանը նշեց, որ ժամում 8000 շիշ հանքային ջուր է շշալցվելու:

Համայնքապետ Հակոբ Շահգալդյանը հարցեց, թե քանի աշխատատեղ է նախատեսում ընկերությունը:

«Պռոդէքս» ՍՊԸ գործադիր տնօրեն Վիգեն Մովսեսյանը նշեց, որ նախնական կլինի 30 աշխատատեղ, հետագայում, կախված պահանջարկից, աշխատատեղերը կավելանան:

Համայնքի ակտիվ բնակիչ Վարդան Մակինյանը առաջարկեց համաձայնագիր կնքել համայնքի և ընկերության միջև, որի միջոցով ընկերության աշխատանքների թերացման ժամանակ որևէ ազդեցության լծակով հնարավոր լինի ընկերության լիցենզիան չեղարկել:

Համայնքի ղեկավար Հակոբ Շահգալդյանը հարցրեց, թե փորձաքննությունը որ փուլում է:

Բնապահպանության նախարարության շրջակա միջավայրի վրա փորձաքննական կենտրոն ՊՈԱԿ-ի մասնագետ Զարուհի Զուռնաչյանը նշեց, որ փորձաքննությունն իրականացվելու է 2 փուլով 4 հանրային քննարկումների իրականացմամբ։ Այս փուլում ընկերությանը պետք է տրվի տեխնիկական առաջադրանք:

Հանդիպմանը ներկա Բջնի գյուղի 2 բնակիներ նշեցին, որ հանդիպման մասին իմացել են պատահականորեն և չեն ցանկանում այս հանրային քննարկումը համարել օրինական, քանի որ այն չի կայացել Բջնի գյուղում:

Բնապահպանության նախարարության շրջակա միջավայրի վրա փորձաքննական կենտրոն ՊՈԱԿ-ի մասնագետ Զարուհի Զուռնաչյանը նշեց, որ օրենքի, ինչպես նաև հանրային քննարկումների իրականացման կառավարության որոման կարգի համաձայն կատարվել է հանրային ծանուցում, հայտարարությունը տպագրվել է Հայաստանի Հանրապետություն օրաթերթում, հայտարարությունը տեղադրվել է նախարարության կայքում, Չարենցավանի համայնքապետարանի կայքում, ուստի հնարավոր չէ երկրորդ հանրային լսումը չեղյալ համարել բայց երրորդ և չորրորդ հանրային լսումներն անպայման կանցկացվեն Բջնիում:

Համայնքապետ Հակոբ Շահգալդյանը ևս նշեց, որ հանրային լսումներին բջնեցիների ներկայությունը պետք է կարևոր լինի, քանի որ վերջնական որոշում կայացնողները նրանք են:

Բջնեցիները խոսեցին նաև սոցիալական աջակցության ծրագրերի մասին: Ընկերության գործադիր տնօրենը նշեց, որ գյուղի մանկապատեզում արդեն իրենց կողմից որոշ ծրագրեր կատարվում են:

Քննարկման վերջում որոշում կայացվեց հաջորդ երկու լսումներն անպայման անցկացնել Բջնի գյուղում՝ ապահովելով բջնեցիների պատշաճ մասնակցությունը:

Քննարկումների

 պատասխանատու՝ համայնքի ղեկավար Հակոբ Շահգալդյան

 Վարող՝ հասարակայնության հետ կապերի բաժնի պետ Սուրեն Մուրադյան

 Արձանագրող Սաթենիկ Բալաբեկյան

Ձեռնարկող՝ «ՊռոդԷքս» ՍՊԸ գործադիր տնօրեն ՝ Վիգեն Մովսեսյան